Vladimir Durov
Vladimir Leonidovitš Durov (vene keeles Владимир Леонидович Дуров; 7. juuli (vkj 25. juuni) 1863 Moskva – 3. august 1934 Moskva) oli vene tsirkuseartist (loomataltsutaja). Vladimir Durov esines tsirkuseareenil alates 1879. aastast. Kujundas loomadressuuri teaduslikud alused. Avas 1912. aastal Moskvas Staraja Božedomka tänaval (tänapäeval Durovi tänav) loomateatri (hiljem sai tuntuks kui Durovi Elavnurk), mille andis 1919. aastal üle riigile. Durov jäi seda juhatama. 1920. aastatel organiseeris zoopsühholoogia labori. Kirjutas mitu raamatut loomade dresseerimisest, sealhulgas 1927. aastal "Мои звери" (eesti keeles "Minu loomad", Ilukirjandus ja Kunst, 1946). Durov on maetud Moskvas Novodevitšje kalmistule.